รวยแล้วยังต้องกู้
โดย...ศาสตรา มังกรอัศวกุล K-Expert ธนาคารกสิกรไทย k-expert@kasikornbank.com
24 มิ.ย. 2558

โดย...ศาสตรา มังกรอัศวกุล K-Expert ธนาคารกสิกรไทย [email protected]
มีหลายคนถาม K-Expert ว่าทำงานเก็บเงินมาได้ก้อนหนึ่งแล้ว อยากมีธุรกิจเป็นของตัวเอง ควรเอาเงินที่มีอยู่มาลงทุน หรือกู้ธนาคารเพื่อทำธุรกิจดี เพราะดอกเบี้ยสินเชื่อธุรกิจราว 10-15% ก็เป็นอัตราที่ค่อนข้างสูง แทนที่เราจะเสียดอกเบี้ยก้อนนี้ สู้เอาเงินที่มีอยู่แล้วมาลงทุนเลยดีมั้ย เพราะจะไปหาแหล่งลงทุนที่ให้ผลตอบแทนมากกว่า 10% สมัยนี้ก็ค่อนข้างยากและต้องใช้เวลานาน
ถ้ามองในมุมของผลตอบแทนอย่างเดียว อาจจะดูว่าแทนที่จะเสียดอกเบี้ยเงินกู้ เอาเงินส่วนตัวมาลงทุนทำธุรกิจดีกว่า เพราะกำไรจากการทำธุรกิจอาจจะอยู่ที่ 20-30% ขึ้นไป แต่จริงๆ แล้ว ต่อให้มีเงินเพียงพอ การกู้เงินเพื่อทำธุรกิจกลับมีผลดีหลายข้อ คือ
การกู้เพื่อทำธุรกิจถือเป็นการกระจายความเสี่ยงในการลงทุน เพราะหากเรามีเงินส่วนตัวอยู่ แล้วเอามาทำธุรกิจอย่างเดียว หากธุรกิจเกิดปัญหาก็อาจทำให้เรามีปัญหาตามมาเพราะมีแหล่งรายได้เดียว ดังนั้นแทนที่จะเอาเงินส่วนตัวมาลงทุนธุรกิจทั้งหมด น่าจะแบ่งเงินบางส่วนไปลงทุนอย่างอื่น เช่น กองทุน หรือหุ้น เพื่อเพิ่มทางเลือกของรายได้ และการมีวงเงินสินเชื่อไว้ ก็ยังช่วยให้อุ่นใจกรณีธุรกิจต้องการเงินหมุนเวียนชั่วคราว
การกู้เงินยังช่วยให้เรามีโอกาสสร้างกำไรสูงกว่า เหมือนได้เงินคนอื่นมาใช้ล่วงหน้า และไม่ต้องเอาเงินของเราไปจมอยู่กับธุรกิจ ซึ่งการมีสัดส่วนหนี้ที่เหมาะสม ก็จะทำให้ใช้เงินส่วนของเจ้าของน้อยลง ดังนั้นเมื่อเอากำไรที่ได้มา แม้จะเสียดอกเบี้ยเงินกู้บางส่วน แล้วมาเทียบกับส่วนที่เราลงทุนไป จะเห็นได้ว่าได้อัตราผลตอบแทนที่สูงกว่า เช่น สมมติเราเอาเงิน 10 ล้านบาทไปลงทุน ได้กำไร 2 ล้านบาท ก็ได้ผลตอบแทน 20% แต่หากเอาเงินของเราลงทุน 7 ล้านบาท อีก 3 ล้านบาทกู้ในอัตราดอกเบี้ย 10% แสดงว่ากำไรหักดอกเบี้ยแล้วเหลือ 1.7 ล้านบาท เมื่อเทียบกับเงินลงทุน 7 ล้านบาท จะได้ผลตอบแทน 24%
ค่าใช้จ่ายดอกเบี้ยจ่ายสามารถนำมาลดหย่อนภาษีได้ การมีหนี้น้อยเกินไปก็จะเสียโอกาสในการประหยัดภาษีไปด้วย
การมีสินเชื่อทำให้ธุรกิจดูมีเครดิตดี ปกติกว่าธนาคารจะปล่อยกู้ ย่อมพิจารณาหลักเกณฑ์ว่าธุรกิจสามารถมีกำไรพอมาชำระหนี้คืนได้ ดังนั้นการมีสัดส่วนหนี้ที่เหมาะสมย่อมแสดงว่าธุรกิจมีเครดิตที่น่าเชื่อถือระดับหนึ่ง
การกู้สินเชื่อธุรกิจอาจมีข้อดีดังกล่าว แต่ก็ต้องอยู่บนพื้นฐานว่ามีหนี้ในสัดส่วนไม่มากเกินไปจนธุรกิจเสี่ยงมีปัญหา ดังนั้นเจ้าของธุรกิจควรควบคุมปริมาณหนี้ด้วยสัดส่วนอย่างน้อย 2 ตัว คือไม่ควรมีหนี้มากกว่าเงินทุนส่วนตัว และไม่ควรมีหนี้สินหมุนเวียนที่มากกว่าทรัพย์สินหมุนเวียนจำพวกเงินสด ลูกหนี้การค้า และตราสารการเงินระยะสั้นเพื่อป้องกันความเสี่ยงไม่มีเงินชำระหนี้ระยะสั้น
การเป็นหนี้บางครั้งอาจสร้างผลตอบแทนและมีข้อดีหลายข้อ แต่เพื่อความไม่ประมาท การทำประกันคุ้มครองตามวงเงินกู้ก็เป็นทางเลือกคู่ไปด้วย เพื่อความอุ่นใจและไม่เป็นภาระคนที่อยู่ข้างหลัง